ΓΡΑΠΤΗ ΕΡΩΤΗΣΗ E-2545/98

υποβολή: Kirsten Jensen (PSE) και John Iversen (PSE) προς την Επιτροπή

(1 Σεπτεμβρίου 1998)

Θέμα: Φυτοφάρμακα

Η δανέζικη εφημερίδα Aktuelt δημοσίευσε τη Δευτέρα 20 Ιουνίου 1998 ένα άρθρο σχετικά με το φυτοφάρμακο ψεκασμού Round-up, στο οποίο αναφέρεται ότι οι παραγωγοί τέτοιων φυτοφαρμάκων ελέγχουν μόνοι τους τις συνέπειες των προϊόντων στο περιβάλλον.

Με ποιόν τρόπο διασφαλίζεται ότι τα κράτη μέλη ελέγχουν τα στοιχεία που δίνουν οι παραγωγοί;

Πώς διασφαλίζεται ο έλεγχος των επιπτώσεων των δραστικών ουσιών στην αναπαραγωγή, σύμφωνα με την οδηγία 91/414/ΕΟΚ(1);

Πώς διασφαλίζεται ο έλεγχος των επιπτώσεων των προσθέτων στην αναπαραγωγή, σύμφωνα με την οδηγία 91/414/ΕΟΚ;

Απάντηση του κ. Fischler εξ ονόματος της Επιτροπής

(28 Οκτωβρίου 1998)

Η οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(2) καθορίζει τα στοιχεία που πρέπει να υποβάλει η βιομηχανία όταν καταθέτει αίτηση για την καταχώρηση δραστικής ουσίας στον κατάλογο των εγκεκριμένων ουσιών ή για την έγκριση ενός φυτοπροστατευτικού προϊόντος σε εθνικό επίπεδο. Τα στοιχεία αυτά περιλαμβάνουν τις επιπτώσεις των δραστικών ουσιών στην αναπαραγωγή.

Για τα "πρόσθετα" (δηλαδή συστατικά των φυτοπροστατευτικών προϊόντων) δεν υπάρχει συστηματική απαίτηση για τη διεξαγωγή των ίδιων δοκιμασιών. Εντούτοις, η οδηγία προβλέπει ότι σε μεμονωμένες περιπτώσεις είναι πιθανόν να απαιτηθούν ορισμένα στοιχεία για τα συστατικά. Πριν ζητηθούν αυτά τα στοιχεία και πριν να πρέπει να πραγματοποιηθούν οι πιθανές νέες μελέτες, εξετάζονται όλα τα στοιχεία που αφορούν τα συστατικά και τα οποία είναι διάθεσιμα στις αρχές, ιδίως όταν η χρήση του συστατικού επιτρέπεται στα τρόφιμα, τις ζωοτροφές, τα φάρμακα ή τα καλλυντικά σύμφωνα με την κοινοτική νομοθεσία, ή όταν έχει υποβληθεί δελτίο δεδομένων για την ασφάλεια του συστατικού, σύμφωνα με την οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών(3).

Όταν παρέχει παρόμοια στοιχεία, η βιομηχανία είναι υποχρεωμένη να ακολουθεί τις λεπτομερείς διατάξεις της οδηγίας η οποία αναφέρεται στην εφαρμογή των διεθνώς εγκύρων υφισταμένων οδηγιών για τις δοκιμασίες. Επιπλέον, κάθε δοκιμασία για τη λήψη στοιχείων όσον αφορά τις ιδιότητες ή την ασφάλεια σχετικά με την υγεία του ανθρώπου ή των ζώων ή το περιβάλλον πρέπει να πραγματοποιείται σύμφωνα με τις αρχές της ορθής εργαστηριακής πρακτικής. Αυτό σημαίνει σύστημα ελέγχου της ποιότητας των εργαστηρίων που πραγματοποιούν τις μελέτες.

Όταν αποφασίζεται σε κοινοτικό επίπεδο η καταχώρηση μιας δραστικής ουσίας στον κατάλογο των εγκεκριμένων ουσιών πρέπει να αποδεικνύεται ότι, η χρήση του υλικού σύμφωνα με την ορθή φυτοπροστατευτική πρακτική, το φυτοπροστατευτικό προϊόν και τα υπολείμματά του που περιέχουν τη δραστική αυτή ουσία δεν έχουν επιβλαβείς επιπτώσεις στην υγεία του ανθρώπου.

Όταν αποφασίζεται σε επίπεδο κράτους μέλους η έγκριση ενός φυτοπροστατευτικού προϊόντος, πρέπει να αποδεικνύεται, σύμφωνα με τις διαθέσιμες επιστημονικές και τεχνικές γνώσεις, ότι το φυτοπροστατευτικό προϊόν, όταν χρησιμοποιείται ορθώς, δεν έχει επιβλαβείς επιπτώσεις στην υγεία του ανθρώπου.

(1) ΕΕ L 230 της 19.8.1991, σελ. 1.

(2) ΕΕ L 230 της 19.8.1991.

(3) ΕΕ L 196 της 16.8.1967.